Id-Deċiżjoni tal-Kunsill
tal-15 ta' Marzu 2001
li tikkonċerna l-konklużjoni ta' Ftehim bejn il-Komunità Ewropea u r-Repubblika ta' l-Islanda u r-Renju tan-Norveġja li jikkonċerna l-kriterja u l-mekkaniżmi għall-istabbiliment ta' l-Istat responsabbli għall-eżami ta' talba għall-asil ippreżentatat fi Stat Membru jew fl-Islanda jew in-Norveġja
(2001/258/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 63(1) b'konnessjoni mat-tieni sentenza ta' l-ewwel sub-paragrafu ta' l-Artikolu 300(2) u l-ewwel subparagrafu ta' l-Artikolu 300(3),
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Il-Kummissjoni kienet innegozjat f'isem il-Komunità Ewropea Ftehim bejn il-Komunità Ewropea u r-Repubblika ta' l-Islanda u r-Renju tan-Norveġja li jikkonċerna l-kriterja u l-mekkaniżmi għall-istabbiliment tal-Istat responsabbli għall-eżami ta' talba għall-eżilju ippreżentata fi Stat Membru jew fl-Islanda jew fin-Norveġja (minn hawn 'il-quddiem referut bħala "il-Ftehim").
(2) Il-Ftehim kien ġie ffirmat, f'isem il-Komunità Ewropea, fid-19 ta' Jannar 2001, suġġett għall-possibiltà ta' konklużjoni f'data aktar tard, b'konformità mad-Deċiżjoni tal-Kunsill tad-19 ta' Jannar 2001.
(3) Il-Ftehim għandu għalhekk ikun approvat.
(4) Huwa wkoll meħtieġ li jsiru arranġamenti għall-applikazzjoni ta' ċerti disposizzjonijiet tal-Ftehim.
(5) Il-Ftehim jistabbilixxi Kumitat Konġunt bil-poteri tat-teħid tad-deċiżjonijiet f'ċerti oqsma imma li huwa għalhekk meħtieġ li jkunu speċifikati r-rappreżentanti tal-Komunità fi ħdan dan il-Kumitat.
(6) Huwa aktar meħtieġ li jkun hemm provvediment għal proċedura li tistabbilixxi kif il-pożizzjoni tal-Komunità għandha tkun adottata.
(7) Ir-Renju Unit u l-Irlanda, b'konformità ma' l-Artikolu 3 tal-Protokoll rigward il-pożizzjoni tar-Renju Unit u l-Irlanda anness mat-Trattat ta' l-Unjoni Ewropea u t-Trattat li jistabbilixxi l-Komunità Ewropea, kienu taw avviż tax-xewqa tagħhom li jieħdu sehem fl-adozzjoni u l-applikazzjoni ta' din id-Direttiva.
(8) Id-Danimarka, bi qbil ma' l-Artikoli 1 u 2 tal-Protokoll dwar il-pożizzjoni tad-Danimarka anness ma' l-imsemmija Trattati, mhix tipparteċipa fl-adozzjoni ta' din id-Deċiżjoni u għalhekk mhix marbuta biha u lanqas m`hi suġġetta għall-applikazzjoni tagħha,
IDDECIEDA KIF GEJ:
Artikolu 1
Il-Ftehim bejn il-Komunità Ewropea u r-Repubblika ta' l-Islanda u r-Renju tan-Norveġja li jikkonċerna l-kriterja u l-mekkaniżmi għall-istabbiliment ta' l-Istat responsabbli għall-eżami ta' talba għall-eżilju ippreżentata fi Stat Membru jew fl-Islanda jew fin-Norveġja hu b'dan approvat f‘isem il-Komunità.
It-test ta' dan il-Ftehim huwa mehmuż ma' din id-Deċiżjoni.
Artikolu 2
Il-President tal-Kunsill huwa b'dan awtorizzat li jinnomina lill-persuna li jkollha l-poter li tiddepożita f'isem il-Komunità Ewropea l-Istrument approvat li hemm disposizzjoni dwaru fl-Artikolu 14 tal-Ftehim, sabiex ikunu espress il-kunsens tal-Komunità li tkun marbuta.
Artikolu 3
Il-Kummissjoni għandha tirrappreżenta lill-Komunità fil-Kumitat Konġunt stabbilit bl-Artikolu 3 tal-Ftehim.
Artikolu 4
1. Il-pożizzjoni tal-Komunità fi ħdan il-Kumitat Konġunt fir-rigward ta' l-adozzjoni tar-Regoli tal-Proċedura tiegħu kif meħtieġ permezz ta' l-Artikolu 3(2) tal-Ftehim għandha tkun meħudha mill-Kummissjoni wara konsultazzjoni tal-kumitat speċjali innominat mill-Kunsill.
2. Għad-deċiżjonijiet l-oħrajn kollha tal-Kumitat Konġunt, il-pożizzjoni tal-Komunità għandha tkun adottata mill-Kunsill, li jaġixxi b'maġġoranza kwalifikata, fuq proposta mill-Kummissjoni.
Artikolu 5
Din id- Deċiżjoni għandha tkun ippubblikata fil-Ġurnal Uffiċjali tal-Komunitajiet Ewropej.
Magħmula fi Brussel, fil-15 ta' Marzu 2001.